**ВЛАДА РЕПУБЛКЕ СРБИЈЕ**

**ПРЕДСЕДНИКУ ВЛАДЕ**

**Г-дину Милошу Вучевићу**

**Поштовани господине Вучевић,**

У име 5 организација из области борачко-инвалидске заштите које су у претходним деценијама биле партнери држави Србији у циљу поправљања положаја људи који су у ратовима од 1990.-1999. године поднели највећу жртву дајући делове тела и здравље, обраћамо Вам се захтевом да у разговору договоримо политику у области борачко-инвалидске заштите коју ће држава Србије водити у наредном периоду на обострано задовољство.

Наша групација организација је за наше захтеве за поправљање положаја популације у току 2019. и 2020. године од председника Републике Србије Александра Вучића добила подршку и сагласност да први корак у том напретку буде нови закон па се надамо да није дошло до промене у ставовима и политици државе Србије према нама.

Представници ових организација су имали кључну улогу у договору између државе и популације ветерана и тај договор је имао за циљ напредак државе и друштва уз наше жртвовање и после ратова а нарочито после 2000. године када је дошло до потпуног заокрета у стратешком ставу Србије. Као сатисфакција за ову додатну жртву нам је обећана материјална сигурност, заштита достигнутог угледа и безбрижна будућност, за нас, чланове породица палих бораца, војне инвалиде, цивилне инвалиде рата и ветеране.

На жалост дошло је, нарочито у последњих десетак година до осетног погоршања нашег положаја у смислу не функционисања закона, јединствено на територији целе Србије, углавном лошег односа државне управе према припадницима популације, селективном применом прописа која је довела до озбиљног угрожавања знатног броја наших чланова, општег смањења раније постигнутог нивоа заштите од стране државних установа и супростављање свакој нашој иницијативи за унапређење положаја, чак и када се на политичком нивоу оне прихвате као оправдане и неопходне.

Наши проблеми су мултидисциплинарни и захтевају ангажовање већег броја министарстава и државних институција а и подршку најважнијих политичких ауторитета како би се остварили наши захтеви а све у циљу поправљања положаја људи који су за ову државу били спремни да дају и свој живот и због тога од Вас тражимо да што пре одржите састанак са нашим представницима како би заједно дефинисали политику ове државе према нашој популацији. Од односа државе према нашој популацији ће зависити и могућност реализације неких од важних државних политика попут обавезног служења војног рока, односа према НАТО-у и ЕУ јер су они у директном односу.

Наши захтеви су везани за активности Министарства за рад, запошљавање, борачка и социјална питања, Министарство здравља, Министарство саобраћаја, Министарство информисања и телекомуникација, Министарство одбране као и друге државне институције које имају надлежност према овој популације па Вас молимо да их укључите у будуће разговоре.

Конкретни захтеви које је потребно реализовати у наредном периоду су:

1. Промена односа државе Србије према НАТО-у, организацији против које смо ратовали и која је одговорна за смрт хиљада наших сабораца, цивила и несагледива материјална разарања а и данас води интезивну антисрпску политику.
2. Измене и допуне Закона о правима бораца као и усвајање свих законом планираних подзаконских аката.
3. Промена односа државне управе и пре свега локалне самоуправе према пословима из области борачко-инвалидске заштите.
4. Стварање посебног медицинског центра за лечење ових родољуба, првенствено од болести насталих учешћем у рату. (постигнут начелни договор са претходним министром Г-ђом Грујичић)
5. Враћање свих бенефиција за ветеранску популацију у области саобраћаја а које су последњих година укинуте.
6. Престанак политике потпуне медијске изолације ове популације и њиховог учешћа у претходним догађајима и потпуна медијска афирмација целе популације и њених заслуга а не само афирмација појединих битака и учесника у њима што доводи до оправданог незадовољства већине учесника ратова и оних који су страдали у другим биткама.
7. Изградња централног споменика којим би се одала пошта свим јунацима погинулим у ратовима од 1990.-1999. године без обзира на политички суд о тим ратовима.
8. Формирање савета владе за питање ветерана који би требало да има кључну улогу у поправљању односа државе према ветеранима и њиховим заслугама.

Надамо се да ћете увидети тежину положаја наше популације и хитност предузимања неопходних а предложених мера и да ћете заказати састанак у што краћем року.

Лице за контакт је Жељко Васиљевић, 063232681, urvis@eunet.rs

С поштовањем.

СРПСКИ РАТНИ ВЕТЕРАНИ Председник Миле Милошевић

САВЕЗ ЦИВИЛНИХ ИНВАЛИДА РАТА Председник Славко Ђорђевић

ЧЕТНИЧКИ РАВНОГОРСКИ ПОКРЕТ Председник Радован Радовић

ПОКРЕТ ВЕТЕРАНА СРБИЈЕ Секретар Милан Мијатовић

УДРУЖЕЊЕ РВИ СРБИЈЕ СВИХ РАТОВА Председник Жељко Васиљевић